20.7.2018 07:30 | Dominik Hrbatý vravieva, že tréner má na výkonnosti hráča maximálne 20-percentný vplyv. Podiel slovenského kouča Mariána Vajdu na tohtoročnom zlepšení Novaka Djokoviča sa však zdá byť oveľa väčší.

Rodák z Považskej Bystrice totiž nemá zásluhu len na hernom progrese, ale podnikol aj zásadné kroky na zlepšenie psychickej i fyzickej pripravenosti srbskej hviezdy. Vajda o nich porozprával pre denník Šport.

Vajdove kroky: Menej Budhu a viac svalov

PRESADIL KONIEC IMAZA

Dlhšie sa špekulovalo o tom, že na hru Novaka Djokoviča nemá dobrý vplyv mentálny kouč Pepe Imaz, ktorý vyznáva filozofiu lásky a mieru. Jedna z jeho terapeutických metód sú dlhé objatia. Tento Španiel sa v Djokovičom tíme objavil v roku 2016 a často ho sprevádzal aj na turnajoch. Toto už je minulosť.

Keď Srb oslovil na prelome marca a apríla Mariána Vajdu s ponukou na obnovenie spolupráce, slovenský kouč si zobral štyri dni na rozmyslenie. Mal aj svoje podmienky. Bola jedna z nich koniec Pepeho Imaza, s ktorého vplyvom nesúhlasil už Vajdov niekdajší trénerský spolupracovník Boris Becker?

„Áno, presadzoval som jeho koniec, hoci to nebola moja podmienka číslo jeden. Tá bola, že Novaka musím osobne vidieť. Druhá bolo nastavenie konkrétnych pravidiel a plánu do najbližších mesiacov. Na druhom spoločnom turnaji v Barcelone sme už mali k dispozícii kompletný tím, sadli sme si a rozprávali sa. Vtedy sme mu predostreli, že by sme neboli radi, keby na neho okolie vplývalo tak ako doteraz. Chceli sme od neho, aby tenis nebral ako filozofiu, ale ako prax. Je predovšetkým tenista a musí vedieť, čo je jeho priorita,“ povedal nám Vajda. Vyradením Imaza z tímu chceli Srbovi spolupracovníci docieliť, aby sa sústredil len na tenis.

„Neželal som si, aby Novaka ovplyvňovali ľudia, ktorí možno vedia, čo je tenis, no nechápu psychiku vrcholového športovca. Tenis sa nedá zakladať na filozofii. Je to šport muža proti mužovi. Ak chce v ňom byť majster, cesta vedie len cez tréningové opakovanie, zápasy a silnú psychiku. Keď vidíte súpera na druhej strane, musíte sa sústrediť na to, ako ho dostať z výhodnej pozície a kam zahrať loptičku, nie rozmýšľať o Budhovi. Som rád, že sme si tieto priority ujasnili a tím sa zúžil. Všetci sme ťahali za jeden koniec a tvrdo pracovali. Vďaka tomu sa Novak zlepšoval a už po 13 týždňoch spolupráce sa dostavil fantastický úspech v podobe wimbledonského triumfu,“ poznamenal bývalý kouč Dominika Hrbatého či Karola Kučeru.

CHÝBALA MU SVALOVÁ HMOTA

fotogaléria Novak Djokovič. Zdroj: Reuters

Druhý Djokovičov problém bol viditeľný na prvý pohľad. Srb je dlhodobo štíhly, no po vlaňajšom zranení sa vrátil až prehnane chudý. Nebolo to len zdanie. Jedna z prvých úloh Vajdu a najmä kondičného trénera Gebharda Gritscha bola vrátiť ho na predošlú fyzickú úroveň.

„Dbali sme na to, aby jedol veľa proteínov. Gebhard Gritsch intenzívne pracoval na jeho kondícii a svalová hmota sa mu rýchlo vrátila. Novak je vynikajúci prototyp športovca. Má atletickú postavu ideálnu na tenis s výbornými svalovými vláknami. Bolo však nevyhnutné, aby svaly spevnil. Jeho strava je síce prevažne vegetariánska, no potreboval dostať do tela aj živočíšne proteíny. Bez nich sa to jednoducho nedá. Musel preto upraviť aj stravu. Zahrnul do nej vo väčšej miere aspoň ryby, keďže iné mäso nejedáva. Dostal prísun správnej výživy a teraz už je kompaktný. Jeho svaly sú perfektné a fyzicky sa cíti výborne. Momentálne má správne návyky a robí všetko ako treba, aby bol šampión. Dúfajme, že mu vydrží a vydarí sa mu aj US Open,“ želá si 53-ročný slovenský tréner.

SYNČEK MU UĽAVIL OD TLAKU

Djokovič po wimbledonskom triumfe povedal, že trojročný synček Stefan bol jeho najlepší sparingpartner. „Áno, behal pri nás. Novak ho pravidelne bral na tréningy počas druhého wimbledonského týždňa. Dokonca si s ním aj zahral. Bolo to veľmi zábavné a odľahčilo ho to od tlaku, ktorý pociťoval pred vyvrcholením turnaja. Žiaľ, počas zápasov nemohol byť v lóži, pretože tam vo Wimbledone podľa pravidiel púšťajú len deti nad päť rokov.“

Vajda má starostlivosť o malé deti dávno za sebou, jeho dcéry sú už dospelé. „Deti však mám rád. Aj s Novakovým synom sa snažím zahrať, keď je pri nás. Malý Stefan a pravdaže ani niekoľkomesačná Tara ešte veľmi nevnímajú, kto som. Chlapec však už registruje, že som často s Novakom. Stefan obdivuje svojho otca ako veľkého šampióna a už začína viac chápať súvislosti. Je to celé pekné. Novak aj jeho manželka Jelena sú na svoje deti hrdí a vychovávajú ich v správnom duchu. Hlavne, že sú obe zdravé,“ usmial sa víťaz dvoch turnajov ATP – v Prahe 1987 a Ženeve 1988.

MÉDIÁ BOLI K DJOKOVIČOVI KRITICKÉ

Vajda pred pár týždňami povedal srbským novinárom, že svetové médiá sa k Djokovičovi správajú horšie ako k Rogerovi Federerovi a Rafaelovi Nadalovi. Má pocit, že je v porovnaní s nimi nedocenený?

„Nechcem to zveličovať, no k Novakovi sú médiá o trochu kritickejšie ako k nim. Nebolo veľmi pekné, že ho v ťažkom období nepodržali, pretože Novak je veľký šampión na úrovni Federera aj Nadala. Môj zverenec je ostrieľaný a mediálne povinnosti zvládol veľmi dobre. Po návrate po zranení však k novinárom zo začiatku nechodil rád, pretože sa ho dokola pýtali rovnaké otázky a boli naozaj veľmi kritickí. On je k médiám úprimný a najmä tie bulvárne často chytia jeho odpovede z iného konca a prekrútia ich. Týmto triumfom však všetkých kritikov umlčal a už o ňom môžu písať len pekne. Teraz si všetci pripomenuli, aký je to veľký športovec.“

PRESVEDČILI HO, ABY HRAL NA TRÁVE

fotogaléria Novák Djokovič Zdroj: Reuters

Napriek dobrým krokom na zlepšenie výkonnosti sa mohlo stať, že by Djokovič do Wimbledonu ani neprišiel. „Na prvých spoločných turnajoch bol mentálne slabý. Postupne sa to však zlepšovalo a už na treťom podujatí v Madride som videl záblesky starého dobrého Novaka. Potom však prišla štvrťfinálová prehra s Talianom Marcom Cecchinatom na Roland Garros, ktorá ho opäť dala psychicky dole. Po nej z jeho úst zazneli unáhlené výroky, že na tráve nebude hrať,“ vrátil sa Vajda k parížskemu sklamaniu.

Slovák Djokoviča dokonale pozná a aj vďaka tomu dokázal jeho názor ovplyvniť. „Dennodenne sme ho presviedčali, aby to prehodnotil a nakoniec svoje rozhodnutie zmenil. Podieľal sa na tom však celý tím, nie iba ja. Dodali sme mu energiu a už na prvom trávnatom turnaji v Queen´se bolo vidieť, že mu tento povrch veľmi sedí. Kľúčové však bolo, že sa od prvého momentu na tráve maximálne sústredil na zlepšovanie svojej hry.“

ČO PRINESIE BUDÚCNOSŤ?

Takmer jedenásť rokov nepretržitej spolupráce od júna 2006 do apríla 2017 dalo Vajdovi zabrať. Z roka na rok stále ťažšie niesol odlúčenie od rodiny a pociťoval únavu. Ročná pauza od tenisu ho však nabila energiou a s veľkou chuťou sa pustil do novej kapitoly s Djokovičom.

Tá potrvá minimálne do konca tejto sezóny, no môže byť aj oveľa dlhšia. Srb je totiž najsilnejší práve so slovenským koučom, o čom sa presvedčil už viackrát, keď sa do tímu pokúšal zaradiť iných trénerov. S výnimkou Borisa Beckera, ktorý úzko spolupracoval s Vajdom, to nikdy nevyšlo.

„Naozaj som si oddýchol a prišiel som s novou energiou, čo určite pocítil aj Novak. Momentálne som veľmi dobre naladený. Po intenzívnom období, ktoré sme ťahali od apríla do Wimbledonu, teraz potrebujem dva-tri týždne oddychu, počas ktorých sa baterky znovu dobijú. V celom tíme je výborná atmosféra a chceme udržať tento dobrý stav. Uvidíme, čo bude ďalej, pretože sa sústredíme na krátkodobé ciele. Netreba sa ponáhľať a prepáliť to. Titul si treba vychutnať a všetko stráviť. Na rozhovory o budúcnosti bude čas neskôr,“ dodal najúspešnejší slovenský tenisový tréner.